IKEA í Frakklandi þarf að greiða eina milljón evra í sekt fyrir að hafa njósnað um starfsfólk sitt um nokkurra ára skeið. Fyrrverandi forstjóri fyrirtækisins fékk tveggja ára skilorðsbundinn fangelsisdóm.
Dómstóll í Frakklandi sektaði í dag IKEA þar í landi um eina milljón evra, rúmlega 147 milljónir króna, fyrir að hafa njósnað um starfsfólk sitt og starfsumsækjendur um nokkurra ára skeið. Fyrrverandi forstjóri fyrirtækisins fékk tveggja ára skilorðsbundinn fangelsisdóm og fimmtíu þúsund evra sekt.
Sannað þótti við réttarhöld í Versölum að stjórnendur IKEA France hefðu með ólöglegum hætti aflað upplýsinga um hundruð starfsmanna sinna og umsækjenda um störf. Við það nutu þeir aðstoðar lögreglunnar og hóps einkaspæjara. Málaferlin snerust um njósnir um starfsfólkið á árunum 2009 til 2012, en saksóknarar héldu því fram að þær hefðu hafist að minnsta kosti áratug fyrr. Jean-Louis Baillot, sem stýrði fyrirtækinu á árunum 1996 til 2002 fékk tveggja ára fangelsisdóm og fimmtíu þúsund evra sekt, rúmlega 7,3 milljónir króna. Hann neitaði við réttarhöldin að hafa haft hugmynd um hið ólöglega athæfi og íhugar að áfrýja dómnum. Sannað þótti að fyrrverandi yfirmaður áhættustjórnunar hjá IKEA France hefði skipulagt hið ólöglega eftirlit með starfsfólkinu. Hann fékk eins og hálfs árs skilorðsbundið fangelsi og tíu þúsund evra sekt. Núverandi stjórnendur fyrirtækisins fordæma hið ólöglega athæfi og segjast hafa hrundið af stað áætlun til að koma í veg fyrir að slíkt gerist aftur.
IKEA í Frakklandi þarf að greiða eina milljón evra í sekt fyrir að hafa njósnað um starfsfólk sitt um nokkurra ára skeið. Fyrrverandi forstjóri fyrirtækisins fékk tveggja ára skilorðsbundinn fangelsisdóm. 